b'\n_START_ARTICLE_\nStephen Muchoki\n_START_SECTION_\nAmat\xc3\xb8rkarriere\n_START_PARAGRAPH_\nStephen Muchoki var en s\xc3\xa6rdeles succesrig amat\xc3\xb8rbokser. Allerede som 17-\xc3\xa5rig vandt han i 1974 Commonwealth Games (de britiske imperiemesterskaber) i let-fluev\xc3\xa6gt, og senere samme \xc3\xa5r deltog han i VM for amat\xc3\xb8rer, hvor han vandt s\xc3\xb8lv efter at have tabt til cubaeren Jorge Hernand\xc3\xa9z i finalen. Han repr\xc3\xa6senterede Kenya ved Sommer-OL 1976, men som f\xc3\xb8lge af de afrikanske landes boykot af legene stillede Muchoki ikke op._NEWLINE_I 1978 stillede Muchoki igen op i let-fluev\xc3\xa6gt ved Commonwealth Games, hvor han genvandt titlen. Senere samme \xc3\xa5r stillede han igen op til amat\xc3\xb8r-VM, hvor han n\xc3\xa5ede frem til finalen i let-fluev\xc3\xa6gt, der blev en gentagelse af finalen fra 1974, idet modstanderen igen var cubaneren Jorge Hernand\xc3\xa9z, der i mellemtiden havde vundet OL-guld i 1976. Muchoki fik revanche for et af sine sj\xc3\xa6ldne nederlag , da han besejrede Hernand\xc3\xa9z, og vandt VM-titlen._NEWLINE_Muchoki opn\xc3\xa5ede som amat\xc3\xb8r 197 sejre og kun 3 nederlag._NEWLINE_Han opn\xc3\xa5ede kontakt til Mogens Palle, der p\xc3\xa5 dav\xc3\xa6rende tidspunkt havde haft succes med de afrikanske boksere Ayub Kalule og Mustapha Wasajja, og opgav herefter amat\xc3\xb8rkarrieren for at blive professionel bokser med base i Danmark.\n_START_SECTION_\nProfessionel karriere\n_START_PARAGRAPH_\nStephen Muchoki debuterede som professionel ved et st\xc3\xa6vne i KB Hallen den 11. oktober 1979, da han pointbesejrede italieneren Filippo Belvedere. Efter en h\xc3\xa5ndfuld sejre, der blandt andet inkluderede EM-udfordreren Manuel Carrasco, blev Muchoki den 17. oktober 1980 matchet mod nigerianeren Ray Amoo i en match om det britiske imperiemesterskab i fluev\xc3\xa6gt. Muchoki var klasser over Amoo, der boksede sin blot femte kamp i karrieren, og Muchoki vandt en af sine sj\xc3\xa6ldne sejre f\xc3\xb8r tid, da han kamplederen stoppede kampen i 12. omgang._NEWLINE_P\xc3\xa5 trods af sine \xc3\xa5benlyse talenter i bokseringen faldt Muchoki aldrig rigtig til i Danmark, og han blev ikke en publikummagnet, som sine afrikanske kolleger Kalule og Wasajja. I 1981 boksede Muchoki kun en enkelt kamp, da han i K\xc3\xb8benhavn besejrede den aldrende tidligere spanske mester Mariano Garcia. Det lykkedes p\xc3\xa5 trods heraf Mogens Palle at f\xc3\xa5 arrangeret en kamp mod den argentinske WBA-verdensmester i fluev\xc3\xa6gt, Santos Benigno Laciar, der med 64 kampe var en s\xc3\xa6rdeles rutineret bokser i forhold til Muchokis 10 kampe. Kampen blev afviklet den 5. november 1982 i KB Hallen samme aften, hvor Hans Henrik Palm tabte sit europamesterskab til waliseren Colin Jones. Muchokis manglende rutine og argentinerens determination gjorde udslaget, da Muchoki blev stoppet i 13. omgang af VM-kampen._NEWLINE_VM-kampen blev den sidste kamp Muchoki boksede p\xc3\xa5 dansk grund. I sin n\xc3\xa6ste kamp nogle m\xc3\xa5neder efter satte Muchoki sit imperiemesterskab p\xc3\xa5 spil i London mod den ubesejrede engl\xc3\xa6nder Keith Wallace, og blev stoppet i 9. omgang. Muchoki flyttede herefter basen til Afrika, hvor han i Nairobi i 1983 vandt det afrikanske mesterskab i fluev\xc3\xa6gt._NEWLINE_Muchoki var ikke s\xc3\xa6rskilt aktiv og boksede i 1984 og 1985 kun tre kampe. I 1986 tabte Muchoki sit afrikanske mesterskab, og et fors\xc3\xb8g i 1988 p\xc3\xa5 at vinde det \xc3\xb8st- og centralafrikanske mesterskab endte i fiasko._NEWLINE_Stephen Muchoki opn\xc3\xa5ede i alt 19 kampe i en karriere, der sp\xc3\xa6ndte over 9 \xc3\xa5r. Muchoki vandt de 14 (3 f\xc3\xb8r tid), tabte 4 (3 f\xc3\xb8r tid) og fik uafgjort en enkelt gang.'